### | | | | --- | --- | | | | | --- | | **Byråd** 29. maj 2018 Sagsnr. 710-2018-4817 Dok.nr. 710-2018-132777 Lærke Olsen | | 89.                 Forslag til værdighedspolitik for Favrskov Kommune - Åbent

###

|  |  |
| --- | --- |
| Tidl. politisk behandling | BY, 28.06.16, pkt. 132 |
| Forventet sagsgang | SS-U, ØK, BY, høring, SS-U, ØK, BY |
| Lovgrundlag | Lov om ændring af lov om social service § 81 a, stk. 2 (Værdighedspolitikker for ældreplejen) |

###

**SAGENS INDHOLD**

Byrådet skal i denne sag tage stilling til forslag til
revideret værdighedspolitik for Favrskov Kommune med henblik på, at den sendes
i høring hos Ældrerådet og Handicaprådet.

I forbindelse med indgåelse af finansloven for 2016 blev
det besluttet, at kommunerne skulle formulere en værdighedspolitik.
Værdighedspolitikken beskriver de overordnede pejlemærker og principper for en
værdig ældrepleje i den enkelte kommune med udgangspunkt i den personlige
hjælp, omsorg og pleje.

I [adresse] blev værdighedspolitikken vedtaget af
Byrådet 28. juni 2016.

Byrådet skal inden for det første år i den kommunale
valgperiode træffe beslutning om en eventuel revision af værdighedspolitikken
for den kommunale ældrepleje.

Med aftale om finansloven for 2018 blev det besluttet, at kommunernes
indsats over for pårørende til svækkede ældre skal styrkes. I den forbindelse
blev der afsat 60 mio. kr. til kommunerne fra 2018 og frem til at styrke denne
indsats.

Som følge heraf er bekendtgørelse nr. 173 af 27. februar
2018 om værdighedspolitikker for ældreplejen ændret. Indsatsen for pårørende
skal fremover indgå som et af de områder, Byrådet skal beskrive i
værdighedspolitikken.

Forslag til revideret værdighedspolitik er vedlagt som
bilag.

**VURDERING**

Social og Sundhed vurderer, at værdighedspolitikken, der
blev vedtaget i juni 2016, fortsat er relevant. Der er derfor ikke ændret i den
eksisterende politik, men tilføjet et afsnit, som omhandler indsatsen i forhold
til pårørende til svækkede ældre.

Politikken består herefter af
fem områder:

· Livskvalitet og selvbestemmelse

· Kvalitet, tværfaglighed og sammenhæng
i plejen

· Mad og ernæring

· En værdig død

· Indsatsen for pårørende.

Det nye afsnit om indsatsen for
pårørende beskriver en række konkrete tiltag rettet mod pårørende til svækkede
ældre. Formålet med indsatserne er at aflaste de pårørende, så den svækkede
ældre kan blive længst muligt i eget hjem.

Indsatserne omfatter rådgivning
og vejledning, aflastning enten i hjemmet eller i daghjemsplads samt tilbud om
deltagelse i pårørendegrupper.

Alle indsatserne sigter imod at
støtte pårørende i at have bedre overskud til at klare hverdagen.

De tidligere indsatser, der er
igangsat på baggrund af værdighedspolitikken i 2016 og 2017, fremgår af
vedlagte bilag. Indsatserne fortsættes i 2018.

Social og Sundhed vurderer, at
værdighedspolitikken understøtter arbejdet i ældreplejen, og at den overordnet
er en god værdimæssig ramme for prioriteringer af indsatser på området.

**ØKONOMI**

Der blev i finansloven for 2016 på landsplan afsat 1 mia.
kr. (”Værdighedsmilliarden”) til at understøtte udbredelsen og implementeringen
af en værdighedspolitik i kommunerne. De afsatte midler fordeles årligt mellem
kommunerne efter en objektiv fordelingsnøgle for udgiftsbehovet på ældreområdet
(ældrenøglen).

Kommunerne skal for at få frigjort deres andel af
værdighedsmilliarden frem til 2020 fremsende en redegørelse til Sundheds- og
Ældreministeriet for den påtænkte anvendelse af midlerne. Fra 2020 vil midlerne
blive tilført kommunerne, som en del af bloktilskuddet.

Byrådet godkendte 31. oktober 2017 udmøntningen af midlerne
til arbejdet med en værdig ældrepleje. Midlerne, der ligger ud over kommunernes
budgetter for 2018, udgør i 2018 7,908 mio. kr. Derudover godkendte Byrådet 27.
januar 2018 anvendelsen af 470.000 kr., som Favrskov Kommune har modtaget på
baggrund af finansloven for 2018 til indsatser for svækkede ældre (udvidelse af
muligheden for daghjemsophold for demente).

**INDDRAGELSE**

Forslag til revideret værdighedspolitik sendes i høring hos
Ældrerådet og Handicaprådet.

**INDSTILLING**

Direktøren for Social og Sundhed indstiller
til Byrådet:

1.    At forslag til værdighedspolitik
godkendes med henblik på at sende den i høring hos Ældrerådet og Handicaprådet.

**BESLUTNING**

***Social- og Sundhedsudvalget, 1. maj 2018:***

Fraværende:Ingen

Indstilles godkendt med følgende redaktionelle ændringer i
udkast til værdighedspolitikken:

- At formuleringerne om ”at der afsættes midler” tilrettes,
så det i stedet fremgår, at midlerne er afsat.

- At sætningen (i første afsnit i ”Indsatsen for pårørende”)
”Derudover skal de pårørende have mulighed for aflastning i hjemmet og tilbud
om daghjemophold” ændres til ”Derudover skal de pårørende have mulighed for aflastning
i hjemmet, og de svækkede ældre borgere skal have tilbud om
daghjemsophold.”

- At der tilføjes en yderligere konkret indsats i afsnittet
om ”En værdig død” med følgende ordlyd: “Borgeren og dennes pårørende
informeres om muligheden for at ansøge regionen om et ophold på hospice.”

De foreslåede ændringer indarbejdes i værdighedspolitikken
og indgår dermed i den videre politiske behandling.

***Borgmestersekretariatet, 16. maj 2018*:**

Borgmestersekretariatet bemærker, at udkastet til
værdighedspolitik er opdateret med de redaktionelle ændringer, som er foreslået
af Social- og Sundhedsudvalget 1. maj 2018. De pågældende ændringer er markeret
med grøn skrift.

***Økonomiudvalget, 22. maj 2018:***

Fraværende:Ingen

Indstillingen fra [adresse] og Sundhedsudvalget indstilles
godkendt.

**Bilag**

|  |  |
| --- | --- |
| Udkast til værdighedspolitik - opdateret efter behandlingen i SS-U 1. maj 2018 | 710-2018-113953 |
| Indsatser i værdighedspolitikken | 710-2018-80220 |